Twee ongelukke eis drie lewensDie motorfietsryer en sy passasier is op slag dood in die trompop botsing met ’n minibustaxi naby Stanger. Foto: Verskaf Drie mense het hul lewe in twee afsonderlike ongelukke vroeg Sondagoggend in KwaZulu-Natal verloor. Paul Herbst, woordvoerder van die reddingsdiens IPSS, sê ŉ motorfietsryer en sy passasier is omstreeks 05:00 op slag dood in ŉ grusame trompop botsing teen ŉ minibustaxi op die Doesburgpad by Stanger naby die provinsie se noordkus. Paramedici het met hul aankoms op die toneel vasgestel dat die bestuurder én sy passasier noodlottig beseer is. ŉ Insittende van die taxi het geringe beserings opgedoen, sê Herbst. Die bakkie het nagenoeg 30 m by ’n brug afgestort. Foto: Verskaf Die polisie moet nog die oorsaak van die ongeluk vasstel. In ŉ afsonderlike ongeluk het IPSS talle oproepe ontvang nadat ŉ bakkiebestuurder by ŉ brug afgery het op die R102 naby aMatikulu, sowat 20 km suidoos van Eshowe, ook aan die KwaZulu-Natalse noordkus. Met hul aankoms het hulle vasgestel die bestuurder van die bakkie het beheer oor sy voertuig verloor en nagenoeg 30 m na benede gestort. Hy het noodlottige beserings opgedoen en is op slag dood. Die plaaslike brandweerafdeling moes lewenskake gebruik om sy liggaam uit die wrak te bevry, sê Herbst.